b'\n_START_ARTICLE_\nHeljo Vanam\xc3\xb5is\n_START_PARAGRAPH_\nHeljo Vanam\xc3\xb5is (16. aprill 1915 Viljandi \xe2\x80\x93 10. oktoober 1990 Blaxland Sydney l\xc3\xa4hedal Austraalias) oli eesti maali- ja tekstiilikunstnik._NEWLINE_Ta s\xc3\xbcndis Viljandis vallakasaka perekonnas Peeter ja Minna Vanam\xc3\xb5isa peres neljanda lapsena, Jaan Lattik andis poisile nimeks Heljo. Alghariduse sai ta Viljandi II algkoolis. L\xc3\xa4ks \xc3\xb5ppima Viljandi Maag\xc3\xbcmnaasiumi, aga vaatamata lahtisele peale j\xc3\xa4i g\xc3\xbcmnaasium majanduslike raskuste t\xc3\xb5ttu l\xc3\xb5petamata. Vanema \xc3\xb5e Meta k\xc3\xb5rvalt \xc3\xb5ppis ta selgeks vaibakudumise. Kaheksateistk\xc3\xbcmneaastase noormehena astus vabatahtlikult kaitsev\xc3\xa4kke ja p\xc3\xa4rast s\xc3\xb5jav\xc3\xa4eteenistust 1930. aastal \xc3\xb5ppis l\xc3\xbchikest aega Tallinnas Riigi Kunstt\xc3\xb6\xc3\xb6stuskoolis. Raha nappis aga endiselt ning ka see kool tuli katkestada. 1930. aastate l\xc3\xb5pus t\xc3\xb6\xc3\xb6tas ta ametnikuna Elektriv\xc3\xb5rgu kantseleis, laulis Viljandi Meestelaulu Seltsi ja Ugala teatri kooris ning tegeles kunstk\xc3\xa4sit\xc3\xb6\xc3\xb6ga._NEWLINE_1943. aastal sai Vanam\xc3\xb5is tellimuse Karl-Siegmund Litzmanni s\xc3\xbcnnip\xc3\xa4evakingituse tegemiseks. L\xc3\xbchikese ajaga valmis p\xc3\xa4hklipuust vapp "Eestimaa" (2 \xc3\x97 1\xc2\xa0m), kus oli kujutatud viikingilaev, mida \xc3\xbcmbritsesid maakondade vapid (h\xc3\xa4vis Tallinna pommitamisel 1944. aastal). H\xc3\xa4sti kordal\xc3\xa4inud t\xc3\xb6\xc3\xb6 eest anti talle luba s\xc3\xb5ita Saksamaale kunstnikuks \xc3\xb5ppima. Eksamid kulgesid edukalt ja Vanam\xc3\xb5isast sai M\xc3\xbcncheni Kunstiakadeemia skulptuuri eriala \xc3\xbcli\xc3\xb5pilane. M\xc3\xbcnchenis abiellus ta sakslanna Gertrud Enttichiga, kes \xc3\xb5ppis samas akadeemias skulptuuri. 1949. aastal r\xc3\xa4nnati koos Austraaliasse, kus ta kujundas kuni 1980. aastani Sydney teedevalitsuses maanteem\xc3\xa4rke ja -silte, seej\xc3\xa4rel hakkas vabakunstnikuks Blaxlandis._NEWLINE_Vanam\xc3\xb5is oli enne s\xc3\xb5da Viljandis tuntud karikaturist. Austraalias viljeles ta foto- ja arvutikunsti ning eesti m\xc3\xbctoloogia ainelist pastellmaali. Ta maalis tavaliselt vaid mustale pinnale, kasutades kolme p\xc3\xb5hitooni kombinatsioone._NEWLINE_1973. aastal andis Vanam\xc3\xb5is v\xc3\xa4lja albumid Austraalia keraamikast ja sealsete aborigeenide rahvuslikest ornamentidest "Architectural Pollution" (\'Arhitektuuriline saastamine\') ja "Conservation and Pollution" (\'S\xc3\xa4ilitamine ja saastamine\'), millega sai Austraalia loodushoiuprojektide v\xc3\xb5istlusel kuldmedali. 1980. aastal l\xc3\xb5i ta kohaliku looduse motiividel p\xc3\xb5hinevaid s\xc3\xb5lmvaipu._NEWLINE_P\xc3\xa4rast Vanam\xc3\xb5isa surma vahendas tema pastellide kodumaale saatmise tema l\xc3\xa4hedane s\xc3\xb5ber, kohalik eesti \xc3\xa4rimees ja kultuuritegelane Valter Polli._NEWLINE_\xc3\x9cks Vanam\xc3\xb5isa valmistatud vaip on ka Eesti Rahva Muuseumi kogus ning neid on ka erakogudes.'